**Ομιλία Μαθητών στην Κατασκηνωτική Γιορτή Μαθητών στην Ποταμίτισσα, 14 Ιουλίου 2019**

Αγαπητοί γονείς, σας καλωσορίζουμε στη γιορτή μας.

Η φετινή μας κατασκήνωση φιλοξενεί φέτος 45 ομαδόπουλα, 6 ομαδάρχες, 12 φιλοξενούμενους από τη Ρωσία, Λευκορωσία, Πολωνία και Λιθουανία και άλλους φίλους της κατασκήνωσης που μπόρεσαν να λάβουν μέρος έστω και μερικές μέρες, όπως φοιτητές και στρατιώτες. Επίσης φιλοξενεί και τις κυρίες της κουζίνας που προσφέρουν ανιδιοτελώς τις υπηρεσίες τους.

Το πρώτο βράδυ, όπως κάθε χρόνο, έγιναν τα βαφτίσια της κατασκήνωσης. Η φετινή μας κατασκήνωση φέρει το όνομα «Καρδιάς Πύρωμα». Είναι γεγονός ότι ο άνθρωπος που φιλοξενεί στην καρδιά του το Χριστό, η καρδιά του φλέγεται σαν πύρινη λαμπάδα.

Στη συνέχεια χωριστήκαμε σε έξι ομάδες. 1η ομάδα οι δυνατοί. Πράγματι η χριστιανική ζωή απαιτεί πολλή σθένος και τόλμη. 2η ομάδα οι μαχητές. Ο χριστιανός χρειάζεται να είναι μαχητής. Να μάχεται ασταμάτητα εναντίον του κακού. Να είναι ανυποχώρητος. 3η ομάδα οι σταθεροί. Ο χριστιανός πρέπει να είναι σταθερός στις αρχές του. Οι ταλαντεύσεις και οι υποχωρήσεις δεν έχουν θέση στον αγώνα του. 4η ομάδα οι ριζοτόμοι. Το κακό επιβάλλεται να κοπεί από τη ρίζα του. 5η ομάδα οι ατσάλινοι. Δυστυχώς η αμαρτία έχει εξαπλωθεί παντού. Ο άνθρωπος της εποχής μας χρειάζεται ατσάλινη κι αταλάντευτη θέληση για να μην υποχωρήσει στα απατηλά θέλγητρά της. 6η ομάδα οι αδάμαστοι. Στην εποχή μας που έχει επικρατήσει το κοσμικό φρόνημα, ο άνθρωπος χρειάζεται να αποκτήσει αδάμαστη θέληση για να μην τον παρασύρει το ρεύμα της εποχής.

Μέσα σ’ αυτό το καταπράσινο δάσος μας δίνονται μοναδικές ευκαιρίες για να πετύχουμε το στόχο μας. Πρωινή και βραδινή προσευχή, πρωινό ανάγνωσμα, καθημερινά πεντάλεπτα με αξιόλογα μηνύματα, τακτικές συγκεντρώσεις ομάδων με πνευματικά θέματα και πάνω απ’ όλα η συμμετοχή στη Θεία Λειτουργία και τη μυστηριακή ζωή της εκκλησίας, με αποκορύφωμα τη Θεία Κοινωνία.

Η ζωή μας στην κατασκήνωση είναι υπέροχη. Η κατασκήνωση έχει γίνει για μας ένα αναπόσπαστο κομμάτι της ζωής μας. Η ζωή στις σκηνές κρύβει μεγάλες χαρές, χαρές τις οποίες αν δεν ζήσει κανείς, δεν μπορεί να τις καταλάβει.

Εκτός από τις πνευματικές ευκαιρίες έχουμε και πολλές ευκαιρίες για άφθονο παιχνίδι. Ατομικά κι ομαδικά παιχνίδια και διαγωνισμοί αρχίζουν από την πρώτη μέρα και σταματούν την τελευταία.

Είχαμε την ευκαιρία να γνωρίσουμε και τους φιλοξενούμενούς μας από τις ανατολικές χώρες. Εξαιρετικά παιδιά. Μας χάρισαν πολύ όμορφες στιγμές. “Sbasiba Balshoe!”. “Χωριανοί!”.

Όσο για τη διατροφή μας, μην ανησυχείτε. (Άλλωστε, είναι πράγμα που φαίνεται) Παρόλο το εξαντλητικό πρόγραμμα που ακολουθούμε, δεν μπορούμε να χάσουμε γραμμάριο. Πώς ν’ αντισταθείς στα τόσο εύγεστα και άφθονα φαγητά που μας προσφέρονται καθημερινά; Κυρίες, σας ευχαριστούμε.

Γνωρίζουμε ότι για να λειτουργήσει η κατασκήνωσή μας συμβάλλουν πολλοί επώνυμοι και ανώνυμοι συνεργάτες. Θερμές ευχαριστίες απευθύνουμε σ’ όλους. Ιδιαίτερα στον π. Γεώργιο, ο οποίος είναι ο υπεύθυνος για την οργάνωση και λειτουργία της κατασκήνωσης, τον π. Μιχάλη, τον π. Κυριάκο, τους ομαδάρχες μας, την Εφορεία Κατηχητικών Σχολείων και την Εκκλησιαστική Επιτροπή. Είναι αναμφίβολα θεάρεστο το έργο που επιτελείτε.

Καταληκτικά, θα θέλαμε να τονίσουμε ότι εδώ μας δίνεται η δυνατότητα να ζήσουμε ένα διαφορετικό τρόπο ζωής. Εκείνο που μας απομένει είναι να τον μεταφέρουμε και στην πόλη.

Και τώρα απολαύστε τη γιορτή μας.